Maar weet jy waarvoor al die produkte gebruik word? Is daar ’n leemte in jou roetine, kan die toevoeging van ’n spesifieke produk ’n groot verskil aan jou vel maak.
“Met ’n velsorgproduk soos ’n serum, wat dieper in jou vel werk, sien jy eers ná ’n paar maande werklik ’n verskil, terwyl jou gelaat dadelik beter lyk nadat jy ’n masker aangewend het. Dit is omdat dit op die veloppervlak werk waar dit bv. onmiddellik oortollige olie absorbeer, jou vel bevog of dit afskilfer sodat dit plomper en gladder lyk,” verduidelik Sonette Donker, velsorgkenner en eienaar van die estetiese salon Skin ID in Johannesburg. Baie van die maskers vandag is ook multifunksioneel en behandel meer as een velprobleem op ’n slag. Maskers help om spesifieke velsorgprobleme in ’n kits beter te laat lyk.
Jy kan van vaalheid tot donker vlekke, droogheid, fyn lyntjies en olierigheid met ’n gesigmasker in die vorm van ’n room, gesiglappie, jel of aftrekmasker (peel mask) behandel.